14 Jesu ke “boammaaruri” e seng fela ka gonne a ne a bua boammaaruri ka metlha e bile a tshela ka jone ka dinako tsotlhe, mme le ka gonne dipolelelopele tsotlhe tse dintsintsi tse di kwadilweng ka ga Mesia di ne tsa diragadiwa mo go ene. Moaposetoloi Paulo o ne a kwala a re: “Le fa ditsholofetso tsa Modimo di ka bo di le dintsi jang, di ntse Ee ka ene.” (2 Bakor. 1:20) Tota le “moriti wa dilo tse di molemo tse di tla tlang” o o mo Molaong wa ga Moshe o ne wa diragadiwa mo go Keresete Jesu. (Baheb. 10:1; Bakol. 2:17) Jesu ke ene yo dipolelelopele tsotlhe di lebisang kwa go ene, mme di re thusa go tlhaloganya seabe sa gagwe se segolo mo go diragadiweng ga boikaelelo jwa ga Jehofa. (Tshen. 19:10) Re tshwanetse go latela Mesia gore re solegelwe molemo fa maikaelelo a Modimo ka rona a diragadiwa.